คลังระดมพลังสร้างเครื่องมือ
ประกัน&#8216;กู้บ้าน&#8217;คลังระดมสมองจัดทำ มอร์เกจ อินชัวรันส์ ค้ำประกันสินเชื่อบ้าน ป้องกันความเสี่ยงหนี้เสียอสังหาฯ
21 มี.ค. 2556

ประกัน‘กู้บ้าน’คลังระดมสมองจัดทำ มอร์เกจ อินชัวรันส์ ค้ำประกันสินเชื่อบ้าน ป้องกันความเสี่ยงหนี้เสียอสังหาฯ
แหล่งข่าวจากกระทรวงการคลัง เปิดเผยว่า ในวันที่ 21 มี.ค.นี้ กระทรวงการคลังจะร่วมกับธนาคารเพื่อการพัฒนาเอเชีย (เอดีบี) สมาคมธนาคารไทย สมาคมสินเชื่อที่อยู่อาศัย ธนาคารแห่งประเทศไทย (ธ.ป.ท.) บรรษัทตลาดรองสินเชื่อที่อยู่อาศัย (บตท.) และหน่วยงานที่เกี่ยวข้องมาระดมสมองและรับฟังแนวทางการจัดตั้งมอร์เกจ อินชัวรันส์ หรือการค้ำประกันสินเชื่อที่อยู่อาศัย 
ทั้งนี้ กระทรวงการคลังมีแนวคิดที่จะผลักดันให้ไทยมีการจัดตั้งมอร์เกจ อินชัวรันส์ ซึ่งจะทำให้ประชาชนขอสินเชื่อซื้อบ้านได้ง่ายขึ้น สามารถที่จะซื้อประกันความเสี่ยงให้ครอบคลุมวงเงินสินเชื่อส่วนเกินแทน หรือส่วนของเงินดาวน์ โดยให้มอร์เกจ อินชัวรันส์ รับประกันความเสี่ยงกรณีหนี้สินเชื่อที่อาศัยมีปัญหา 
ขณะเดียวกันสถาบันการเงินก็ลดความเสี่ยงในการให้สินเชื่อ และกรณีที่มีการค้ำประกันสินเชื่อบ้าน ก็ยิ่งทำให้สถาบันการเงินลดภาระการตั้งสำรองตามกฎบาเซิล 3 
อย่างไรก็ตาม ในเบื้องต้นจะให้ บตท.เป็นผู้ดำเนินธุรกิจค้ำประกันสินเชื่อบ้าน ซึ่งขณะนี้ บตท.อยู่ระหว่างการแก้ไขกฎหมายให้สามารถขยายธุรกิจการให้บริการค้ำประกันสินเชื่อบ้าน ขณะที่ก่อนหน้าที่ธนาคารอาคารสงเคราะห์ (ธอส.) ก็มีแนวคิดที่จะจัดตั้งมอร์เกจ อินชัวรันส์ เหมือนกัน แต่กระทรวงการคลังเห็นว่าเป็นความขัดแย้งผลประโยชน์กับธุรกิจ
“การค้ำประกันสินเชื่อบ้านของมอร์เกจ อินชัวรันส์ จะคิดค่าธรรมเนียมก็จะคล้ายกับเบี้ยประกันชีวิต คิดตามมูลค่าหลักทรัพย์ค้ำประกัน ค่าธรรมเนียมจะต่ำมาก” แหล่งข่าวเปิดเผย